Α. Επί της τροποποίησης των διατάξεων του άρθρου 3 του ν. 4001/2011 και του άρθρου 5 του ν. 4425/2016.

Προτείνεται η τροποποίηση της παραγράφου 3 του άρθρου 2 του ν. 4001/2011, προκειμένου να εισαχθούν οι έννοιες του Ανεξάρτητου φορέα σωρευτικής εκπροσώπησης, της Απόκρισης Ζήτησης και της Σωρευτικής Εκπροσώπησης, κατ’ αντιστοιχία των ορισμών του Κανονισμού (ΕΕ) 2019/943 και της Οδηγίας (ΕΕ) 2019/944. Περαιτέρω, κρίνεται σκόπιμη η αντικατάσταση του όρου «Εκπροσώπηση», όπου ορίζεται στο κείμενο πλαίσιο, από τον όρο «Σωρευτική Εκπροσώπηση».

Επιπλέον, παρίσταται αναγκαία η τροποποίηση των ορισμών του άρθρου 5 του ν. 4425/2016 κατά τον τρόπο που παρατίθεται κατωτέρω (Παράρτημα). Ειδικότερα, η τροποποίηση του ορισμού του «*Συμμετέχοντος στις Αγορές Ενέργειας/Συμμετέχοντος*» λαμβάνει χώρα προκειμένου για την προσθήκη του Τελικού Πελάτη που παρέχει απευθείας υπηρεσίες απόκρισης ζήτησης προς μείωση αποκλειστικά ιδίας ζήτησης στην έννοια του Συμμετέχοντος. Επιπλέον, προτείνεται η τροποποίηση του ορισμού του Φορέα σωρευτικής εκπροσώπησης για τη συμπερίληψη όλων των εννοιών σχετικά με τους ΦοΣΕ που έχουν προβλεφθεί σε άλλα νομοθετήματα αλλά και για να καταστεί σαφής η δυνατότητα άσκησης των δραστηριοτήτων σωρευτικής εκπροσώπησης τόσο των παραγωγών όσο και των καταναλωτών από το ίδιο πρόσωπο. Ειδικότερα, από τη γραμματική διατύπωση του ανωτέρω ορισμού του ν. 4425/2016, όπως ισχύει, θα μπορούσε να υποστηριχθεί η άποψη ότι η άσκηση της δραστηριότητας εκπροσώπησης από τον ίδιο φορέα επιτρέπεται διαζευτικά είτε για την παραγωγή είτε για την κατανάλωση κι ως εκ τούτου, φαίνεται να μην είναι δυνατή βάσει της εν λόγω πρόβλεψης, η παράλληλη άσκηση της δραστηριότητας εκπροσώπησης παραγωγών και καταναλωτών από τον ίδιο φορέα. Ωστόσο, ένας τέτοιος ενδεχόμενος περιορισμός δεν παρίσταται αιτιολογημένος, δοθέντος ότι η δραστηριοποίηση των ΦοΣΕ στην εκπροσώπηση τόσο των παραγωγών ΑΠΕ όσο και των καταναλωτών ενισχύει την ανάπτυξη ανεξάρτητων φορέων, οι οποίοι κατέχουν την κατάλληλη τεχνογνωσία και τα απαραίτητα πληροφοριακά συστήματα και εργαλεία διαχείρισης δεδομένων για την άσκηση της εκπροσώπησης και για τις δύο δραστηριότητες.

Β. Επί της εισαγωγής νέων άρθρων 47Α και 134Γ και επί της τροποποίησης των άρθρων 48 και 135 του ν. 4001/2011.

Περαιτέρω, προτείνεται η εισαγωγή νέων άρθρων 47Α στο Μέρος Δεύτερο με τίτλο Προστασία των Καταναλωτών, Κεφάλαιο Α’ (Γενικές Διατάξεις) και 134Γ στο Μέρος Τέταρτο με τίτλο Οργάνωση της Αγοράς Ηλεκτρικής Ενέργειας, Κεφάλαιο ΣΤ’ (Παραγωγή, Προμήθεια και Οργάνωση της Αγοράς Ηλεκτρικής Ενέργειας) του ν. 4001/2011, καθώς και η τροποποίηση των άρθρων 48 και 135 του ίδιου ως άνω νόμου. Τούτο ώστε να συμπεριληφθούν τα δικαιώματα των καταναλωτών σχετικά με την σωρευτική εκπροσώπηση ζήτησης και οι βασικές ρυθμίσεις και κανόνες για την άσκηση της δραστηριότητας εκπροσώπησης, κατ’ αντιστοιχία των προβλέψεων των λοιπών ανταγωνιστικών δραστηριοτήτων (παραγωγή, προμήθεια, εμπορία), ως προς τα εξής:

1. Δικαιώματα των καταναλωτών σχετικά με τη δυνατότητα παροχής υπηρεσιών απόκρισης ζήτησης μέσω φορέων σωρευτικής εκπροσώπησης και σχετικές υποχρεώσεις των Προμηθευτών, ώστε να επιτρέπεται από τους καταναλωτές η άσκηση της εν λόγω δραστηριότητας από ανεξάρτητο φορέα.
2. Οριοθέτηση δραστηριότητας εκπροσώπησης - Υποχρέωση κατοχής άδειας για την άσκηση των εν λόγω δραστηριοτήτων με ρητή αναφορά στα δικαιώματα και υποχρεώσεις του κατόχου κάθε άδειας.
3. Ελάχιστες οργανωτικές προϋποθέσεις ως προς τη νομική μορφή, το ελάχιστο μετοχικό κεφάλαιο, την οργανωτική και διοικητική δομή του κατόχου της άδειας εκπροσώπησης και την αναγκαία χρηματοοικονομική ευρωστία.

Εν προκειμένω σημειώνεται ότι, για την δραστηριότητα της προμήθειας απαιτείται με βάση το υφιστάμενο πλαίσιο ελάχιστο μετοχικό κεφάλαιο 600.000 ευρώ ενώ για την εμπορία 60.000 ευρώ. Αντίστοιχο κεφάλαιο με αυτό της εμπορίας προβλέπεται μέχρι σήμερα και για την κατοχή άδειας εκπροσώπησης παραγωγών ΑΠΕ και καταναλωτών (με μεταβατική ρύθμιση βάσει των Αποφάσεων ΡΑΕ 640/2018 και 233/2022). Ειδικότερα, λαμβάνοντας υπόψη αφενός το καθεστώς των εγγυήσεων που εφαρμόζεται για τη συμμετοχή σε κάθε αγορά ηλεκτρικής ενέργειας και ανάλογα με τις συναλλαγές που πραγματοποιούνται, αφετέρου ότι οι ΦοΣΕΑΖ προβλέπεται να εκπροσωπούν καταναλωτές μόνο για τους σκοπούς παροχής υπηρεσιών εξισορρόπησης, το κεφάλαιο των 60.000 ευρώ που προβλέπεται για την εμπορία και για την εκπροσώπηση παραγωγών ΑΠΕ είναι επαρκές και για την κατοχή της άδειας σωρευτικής εκπροσώπησης απόκρισης ζήτησης.

1. Δυνατότητα παράλληλης άσκησης δραστηριότητας προμήθειας με σωρευτική εκπροσώπηση απόκριση ζήτησης.

Εν προκειμένω, η προτεινόμενη νομοθετική διάταξη ορίζει ότι είναι δυνατή η παράλληλη άσκηση της δραστηριότητας προμήθειας με αυτή της εκπροσώπησης απόκρισης ζήτησης. Τούτο διότι, η Οδηγία (ΕΕ) 2019/944 δεν αποκλείει αυτή τη δυνατότητα, που θα πρέπει να θεωρείται ως δεδομένη, παρά μόνον κρίνει ως αναγκαίο τον ορισμό της ειδικότερης έννοιας του ανεξάρτητου ΦοΣΕ. Σε αυτό το πλαίσιο, η Οδηγία επιτάσσει να ληφθούν τα κατάλληλα μέτρα προκειμένου οι καταναλωτές να μπορούν να επιλέξουν, εφόσον το επιθυμούν, την ανάθεση της εκπροσώπησης σε ανεξάρτητους ΦοΣΕ, χωρίς να εμποδίζονται με άμεσο (π.χ. ρήτρες στη σύμβαση προμήθειας) ή έμμεσο τρόπο (π.χ. επιβολή ποινών ή επιβάρυνση με δυσανάλογα κόστη) από τους προμηθευτές τους. Η άσκηση της δραστηριότητας εκπροσώπησης απόκρισης ζήτησης από τον προμηθευτή του πελάτη μπορεί να παρουσιάσει δυναμικές συνέργειες καθώς ο προμηθευτής έχει ήδη τη σχετική τεχνογνωσία και τα δεδομένα του πελάτη του ως προς τις καταναλωτικές του συνήθειες και ανάγκες, πλην όμως επηρεάζεται η βασική του εμπορική δραστηριότητα (πώληση ηλεκτρικής ενέργειας). Σε κάθε περίπτωση, δεδομένου ότι η ως άνω Οδηγία δεν επιβάλει σχετικό περιορισμό ως προς αυτή τη δυνατότητα, ο νόμος θα πρέπει να παρέχει το εν λόγω δικαίωμα και στους προμηθευτές, ενώ παράλληλα κρίνεται σκόπιμο να εξεταστούν κίνητρα τα οποία θα ευνοούν την ανάπτυξη ανεξάρτητων φορέων σωρευτικής εκπροσώπησης απόκρισης ζήτησης, ειδικά σε ό,τι αφορά τη διευκόλυνση της ανταλλαγής των πληροφοριών μεταξύ του προμηθευτή και των ανεξάρτητων ΦοΣΕΑΖ.

1. Υποχρέωση σύναψης σχετικής σύμβασης μεταξύ του φορέα σωρευτικής εκπροσώπησης και του παραγωγού ή καταναλωτή αντίστοιχα.

Ως προς την εκπροσώπηση παραγωγών ΑΠΕ προβλέπεται η σύναψη σχετικής σύμβασης εκπροσώπησης στο ν. 4414/2016. Ως προς την απόκριση ζήτησης και λαμβάνοντας υπόψη το μοντέλο ΦοΣΕΑΖ της ΑΔΜΗΕ Α.Ε.[[1]](#footnote-1) θα πρέπει να ορίζεται ρητά η δυνατότητα των καταναλωτών να συνάπτουν Σύμβαση Παροχής Ευελιξίας, ανεξάρτητα από τη σύμβαση προμήθειας που έχουν συνάψει και από επιχείρηση ηλεκτρικής ενέργειας της επιλογής τους και χωρίς να απαιτείται η συγκατάθεση του προμηθευτή [ιδ. άρθρο 13 παρ. 1 και 2 της Οδηγίας (ΕΕ) 2019/944].

1. Βασικά ζητήματα διεπαφής των δραστηριοτήτων προμήθειας και απόκρισης ζήτησης. Οι προτεινόμενες ως κατωτέρω νομοθετικές ρυθμίσεις (ιδ. Παράρτημα) ερείδονται στις προβλέψεις του άρθρου 13 της Οδηγίας (ΕΕ) 2019/944, επί του οποίου ορίζεται ειδικότερα ότι:

(α) οι πελάτες είναι ελεύθεροι να αγοράζουν και να πωλούν υπηρεσίες ηλεκτρικής ενέργειας, συμπεριλαμβανομένης της σωρευτικής εκπροσώπησης, ανεξάρτητα από τη σύμβαση προμήθειας ηλεκτρικής ενέργειας που έχουν συνάψει και από επιχείρηση ηλεκτρικής ενέργειας της επιλογής τους.

(β) εάν ο τελικός πελάτης επιθυμεί να συνάψει σύμβαση σωρευτικής εκπροσώπησης, μπορεί να το πράξει χωρίς τη συγκατάθεση του προμηθευτή.

(γ) τα δικαιώματα που αναφέρονται στις παραγράφους (α) και (β) παρέχονται στους τελικούς πελάτες χωρίς διακρίσεις ως προς το κόστος, την προσπάθεια ή τον χρόνο. Ειδικότερα, οι πελάτες δεν υποβάλλονται σε τεχνικές και διοικητικές απαιτήσεις, διαδικασίες και χρεώσεις που επιφέρουν διακρίσεις σε βάρος τους από τον προμηθευτή τους, βάσει του εάν έχουν σύμβαση με συμμετέχοντα στην αγορά που δραστηριοποιείται στη σωρευτική εκπροσώπηση.

Συναφώς στην προτεινόμενη νέα ρύθμιση του άρθρου 47Α προβλέπεται ότι για την αλλαγή φορέα σωρευτικής εκπροσώπησης οι παραγωγοί ή καταναλωτές δεν επιβαρύνονται με δυσανάλογα έξοδα.

Επίσης, στο νόμο παρέχεται η εξουσιοδότηση ειδικότερα θέματα που αφορούν ιδίως στις τεχνικές απαιτήσεις για τη συμμετοχή της απόκρισης ζήτησης σε όλες τις αγορές ηλεκτρικής ενέργειας βάσει των τεχνικών χαρακτηριστικών των εν λόγω αγορών (ιδ. άρθρο 17 παρ. 4 της Οδηγίας), στη συμμετοχή και στις οικονομικές σχέσεις μεταξύ των συμμετεχόντων στις αγορές ηλεκτρικής ενέργειας (π.χ. προμηθευτών και ΦοΣΕ απόκρισης ζήτησης, ιδίως ως προς τις αποκλίσεις) να ρυθμίζονται στους Κανονισμούς των Αγορών.

1. Ανταλλαγή δεδομένων

Στο άρθρο 17 παρ. 3 (γ) της Οδηγίας (ΕΕ) 2019/944 προβλέπεται η υποχρέωση των κρατών μελών να καθορίσουν διαφανείς κανόνες και διαδικασίες για την ανταλλαγή δεδομένων μεταξύ των συμμετεχόντων στην αγορά δραστηριοποιούμενων στη σωρευτική εκπροσώπηση και λοιπών επιχειρήσεων ηλεκτρικής ενέργειας. Ως εκ τούτου και προκειμένου να καταστεί δυνατή η συμμετοχή ανεξάρτητων ΦοΣΕΑΖ πρέπει να καθοριστεί με σαφήνεια στο νόμο η σχέση μεταξύ των εκπροσώπων φορτίου/προμηθευτών (που είναι συμβαλλόμενα μέρη με ευθύνη εξισορρόπησης) και των ανεξάρτητων ΦοΣΕΑΖ ειδικά σε ό,τι αφορά τις διαδικασίες ανταλλαγής πληροφοριών παράλληλα, ωστόσο, με τη διαφύλαξη των εμπορικά ευαίσθητων δεδομένων.

Τέλος, προτείνεται η τροποποίηση του άρθρου 135 με τίτλο «*Κανονισμός Αδειών*» προκειμένου να συμπεριληφθεί πρόβλεψη για τις δραστηριότητες της εκπροσώπησης παραγωγών και καταναλωτών ηλεκτρικής ενέργειας για την έκδοση σχετικού Κανονισμού Αδειών Εκπροσώπησης, όπου θα ορίζεται το ελάχιστο περιεχόμενο του εν λόγω κανονισμού βάσει του οποίου παρέχεται η ειδική εξουσιοδότηση στον Υπουργό για την έκδοσή του, κατόπιν γνωμοδότησης της ΡΑΕ.

**ΠΑΡΑΡΤΗΜΑ**

**ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ**

**➢ Προσθήκη ορισμών στο άρθρο 2 παρ. 3 του ν. 4001/2011**

«*Σωρευτική* *Εκπροσώπηση*»: Δραστηριότητα ασκούμενη από φυσικό ή νομικό πρόσωπο που συνδυάζει φορτία ή παραγόμενη ενέργεια από περισσότερους του ενός Πελάτες προς πώληση, αγορά ή δημοπρασία σε οποιαδήποτε αγορά ηλεκτρικής ενέργειας.

 «*Ανεξάρτητος φορέας σωρευτικής εκπροσώπησης*»: ο Φορέας σωρευτικής εκπροσώπησης που δεν είναι συνδεδεμένος με τον Προμηθευτή του πελάτη του.

«*Απόκριση Ζήτησης*»: οι αλλαγές στο ηλεκτρικό φορτίο από τους τελικούς πελάτες σε σύγκριση με τις κανονικές ή τρέχουσες καταναλωτικές τους συνήθειες με βάση τα σήματα της αγοράς, συμπεριλαμβανομένης της απόκρισης σε χρονικά μεταβαλλόμενες τιμές ηλεκτρικής ενέργειας ή σε οικονομικά κίνητρα, ή σε απόκριση μετά την αποδοχή προσφοράς του τελικού πελάτη, μεμονωμένα ή μέσω σωρευτικής εκπροσώπησης, με σκοπό την πώληση της μείωσης ή της αύξησης της ζήτησης σε δεδομένη τιμή σε οργανωμένες αγορές, κατά την έννοια του άρθρου 2 σημείο 4 του Εκτελεστικού κανονισμού (ΕΕ) αριθ. 1348/2014 της Επιτροπής.

**➢ Τροποποίηση ορισμών του άρθρου 2 του ν. 4001/2011**

**Άρθρο 2 παρ. 1**

«*(η) Ενεργειακή Δραστηριότητα*»: Η Παραγωγή, Μεταφορά, Διανομή και Προμήθεια Ηλεκτρικής Ενέργειας ή Φυσικού Αερίου, η Εμπορία Ηλεκτρικής Ενέργειας, η παραγωγή, η διανομή και η προμήθεια θερμικής ενέργειας, η Σωρευτική Εκπροσώπηση δυνητικά Συμμετεχόντων παραγωγών ή καταναλωτών Ηλεκτρικής Ενέργειας για ένα ή περισσότερα σημεία σύνδεσης στην αγορά Ηλεκτρικής Ενέργειας καθώς και η Χρήση Εγκατάστασης Υγροποιημένου Φυσικού Αερίου και η Χρήση Εγκατάστασης Αποθήκευσης Φυσικού Αερίου.

**Άρθρο 2 παρ. 3**

«*(ιη) Επιχείρηση ηλεκτρικής ενέργειας*»: το φυσικό ή νομικό πρόσωπο που ασκεί τουλάχιστον μία από τις ακόλουθες δραστηριότητες: παραγωγή, μεταφορά, διανομή, σωρευτική εκπροσώπηση, απόκριση ζήτησης, αποθήκευση ενέργειας, προμήθεια ή αγορά ηλεκτρικής ενέργειας και είναι υπεύθυνο για τα εμπορικά και τεχνικά καθήκοντα ή /και τα καθήκοντα συντήρησης τα σχετικά με τις δραστηριότητες αυτές. Στον ορισμό αυτόν δεν περιλαμβάνονται οι τελικοί πελάτες.

**➢ Τροποποίηση ορισμών του άρθρου 5 του ν. 4425/2016**

ιε) «*Συμμετέχων στις Αγορές Ενέργειας/Συμμετέχων*»: Κάθε φυσικό ή νομικό πρόσωπο που δικαιούται να πραγματοποιεί συναλλαγές σε μια ή περισσότερες Αγορές Ηλεκτρικής Ενέργειας, συμπεριλαμβανομένων των Τελικών Πελατών που παρέχουν απευθείας υπηρεσίες απόκρισης ζήτησης προς μείωση αποκλειστικά ιδίας ζήτησης, των Αυτοπρομηθευόμενων πελατών και των Φορέων σωρευτικής εκπροσώπησης.

«*Αυτοπρομηθευόμενος πελάτης*»: Το φυσικό ή νομικό πρόσωπο το οποίο επιλέγει να προμηθεύεται ενέργεια απευθείας από τις Αγορές Ενέργειας προς ιδία αποκλειστική χρήση.

«*Φορέας σωρευτικής εκπροσώπησης (aggregator)*»: Το νομικό πρόσωπο το οποίο συναθροιστικά εκπροσωπεί στις Αγορές Ηλεκτρικής Ενέργειας κατά την έννοια του παρόντος, έναν ή περισσότερους παραγωγούς ή/και καταναλωτές ή δυνητικά Συμμετέχοντες για ένα ή περισσότερα σημεία σύνδεσης, για παραγωγή ή/και για ζήτηση ηλεκτρικής ενέργειας και αναλαμβάνει τις αντίστοιχες υποχρεώσεις και απαιτήσεις που απορρέουν από τη συμμετοχή τους στις Αγορές αυτές. Στην έννοια αυτή συμπεριλαμβάνονται:

(α) ο Φορέας Εκπροσώπησης (ΦοΣΕ) των παραγράφων 22 και 23 του άρθρου 2 του ν. 4414/2016 (Α` 149) εφόσον είναι νομικό πρόσωπο,

(β) ο Φορέας σωρευτικής εκπροσώπησης της περ. 46 του άρθρου 3 του ν. 4342/2015 (Α’ 143) όσον αφορά στην απόκριση ζήτησης και

(γ) ο Φορέας σωρευτικής εκπροσώπησης φορτίου Ηλεκτρικών Οχημάτων (ΦοΣΕΦΗΟ) της περ. (ιγ) του άρθρου 2 του ν. 4710/2020 (Α’ 142).

**➢ Εισαγωγή νέου άρθρου 47Α στο Μέρος Δεύτερο, Κεφάλαιο Α’ του ν. 4001/2011**

**Άρθρο 47Α «*Σωρευτική Εκπροσώπηση καταναλωτών ηλεκτρικής ενέργειας»***

1. Όλοι οι Πελάτες ηλεκτρικής ενέργειας είναι ελεύθεροι να αγοράζουν και να πωλούν υπηρεσίες ηλεκτρικής ενέργειας, συμπεριλαμβανομένης της σωρευτικής εκπροσώπησης και εξαιρουμένης της Προμήθειας, ανεξάρτητα από τη σύμβαση προμήθειας ηλεκτρικής ενέργειας που έχουν συνάψει και από επιχείρηση ηλεκτρικής ενέργειας της επιλογής τους σύμφωνα με τα ειδικότερα οριζόμενα στο σχετικό κανονιστικό πλαίσιο.

2. Εφόσον ο Τελικός Πελάτης επιθυμεί να συνάψει σύμβαση με Φορέα Σωρευτικής Εκπροσώπησης για την παροχή υπηρεσιών απόκρισης ζήτησης (Σύμβαση Παροχής Ευελιξίας), μπορεί να το πράξει χωρίς τη συγκατάθεση του Προμηθευτή του. Με την υπογραφή της Σύμβασης Παροχής Ευελιξίας, τα δικαιώματα και οι υποχρεώσεις των καταναλωτών ηλεκτρικής ενέργειας σχετικά με τη Συμμετοχή, την Εκκαθάριση, την Τιμολόγηση και τον Διακανονισμό των Συναλλαγών που αφορούν στην παροχή υπηρεσιών απόκρισης ζήτησης στη σχετική αγορά ηλεκτρικής ενέργειας μεταβιβάζονται στον Φορέα Σωρευτικής Εκπροσώπησης. Ειδικότερα θέματα αναφορικά με τις τεχνικές απαιτήσεις για τη συμμετοχή της απόκρισης ζήτησης, τη συμμετοχή των Φορέων Σωρευτικής Εκπροσώπησης καθώς και τις οικονομικές σχέσεις μεταξύ των συμμετεχόντων στις αγορές ηλεκτρικής ενέργειας καθορίζονται στους οικείους Κανονισμούς των Αγορών Ηλεκτρικής Ενέργειας και στις σχετικές αποφάσεις που εκδίδονται κατ’ εξουσιοδότηση αυτών.

3. Τα δικαιώματα που αναφέρονται στις παραγράφους 1 και 2 (εδ. α’) παρέχονται στους τελικούς πελάτες χωρίς διακρίσεις ως προς το κόστος, την προσπάθεια ή τον χρόνο. Ειδικότερα, οι πελάτες δεν υποβάλλονται σε τεχνικές και διοικητικές απαιτήσεις, διαδικασίες και χρεώσεις που επιφέρουν διακρίσεις σε βάρος τους από τον προμηθευτή τους, βάσει του εάν έχουν σύμβαση με συμμετέχοντα στην αγορά που δραστηριοποιείται στη σωρευτική εκπροσώπηση. Επιπλέον, οι παραγωγοί ή οι καταναλωτές δεν επιβαρύνονται με δυσανάλογα έξοδα για την αλλαγή φορέα σωρευτικής Εκπροσώπησης.

4. Στις Συμβάσεις Παροχής Ευελιξίας που συνάπτουν οι Τελικοί Πελάτες με τους Φορείς Σωρευτικής Εκπροσώπησης θα πρέπει να περιλαμβάνονται προβλέψεις για το δικαίωμα των πελατών να λαμβάνουν όλα τα συναφή στοιχεία για την απόκριση ζήτησης ή στοιχεία για την παρεχόμενη και πωλούμενη ενέργεια δωρεάν τουλάχιστον μία φορά σε κάθε περίοδο χρέωσης κατόπιν αιτήματος του πελάτη.

**➢ Τροποποίηση του άρθρου 48 «Υποχρεώσεις των Προμηθευτών» του ν. 4001/2011**

Προστίθεται νέα παράγραφος στο άρθρο 48 «Υποχρεώσεις των Προμηθευτών» του ν. 4001/2011ως εξής:

*«6. O Προμηθευτής υποχρεούται να επιτρέπει στους πελάτες του τη σύναψη Σύμβασης Παροχής Ευελιξίας με Φορέα Σωρευτικής Εκπροσώπησης επιλογής του πελάτη, χωρίς τη συγκατάθεση του και χωρίς την επιβολή χρηματικής αποζημίωσης ή άλλων κυρώσεων, πέραν μιας εύλογης αποζημίωσης για την κάλυψη τυχόν δαπανών που απαιτούνται για την ανταλλαγή δεδομένων μεταξύ του Προμηθευτή και του Φορέα Σωρευτικής Εκπροσώπησης. Ο Προμηθευτής οφείλει να παρέχει στον Φορέα Σωρευτικής Εκπροσώπησης του πελάτη του στοιχεία και πληροφορίες που αφορούν στην κατανάλωση ή άλλα δεδομένα που απαιτούνται για τους σκοπούς της παροχής υπηρεσιών απόκρισης ζήτησης.».*

**➢ Εισαγωγή νέου άρθρου 134Γ στο Μέρος Δ, Κεφάλαιο ΣΤ’ του ν. 4001/2011**

***Άρθρο 134Γ «Σωρευτική εκπροσώπηση παραγωγών και καταναλωτών ηλεκτρικής ενέργειας»***

1. Η άσκηση της δραστηριότητας Σωρευτικής Εκπροσώπησης παραγωγών ή/και καταναλωτών στις Αγορές Ηλεκτρικής Ενέργειας, κατά την έννοια του ν. 4425/2016, επιτρέπεται στα νομικά πρόσωπα στα οποία έχει χορηγηθεί Άδεια Φορέα Σωρευτικής Εκπροσώπησης παραγωγών ή/[και] Άδεια Φορέα Σωρευτικής Εκπροσώπησης Καταναλωτών σύμφωνα με την παράγραφο 2. Το ίδιο νομικό πρόσωπο δύναται να ασκεί τις δραστηριότητες της Σωρευτικής Εκπροσώπησης παραγωγών και της Σωρευτικής Εκπροσώπησης καταναλωτών, βάσει διακριτών αδειών και υπό τις προϋποθέσεις που προβλέπονται στον Κανονισμό Αδειών για την κάθε δραστηριότητα.

2. Η Άδεια Φορέα Σωρευτικής Εκπροσώπησης παραγωγών και η Άδεια Σωρευτικής Εκπροσώπησης καταναλωτών ενέργειας χορηγούνται από τη ΡΑΕ, σύμφωνα με τους ειδικότερους όρους και προϋποθέσεις που προβλέπονται στον Κανονισμό Αδειών, εφόσον ο υποψήφιος φορέας σωρευτικής εκπροσώπησης:

(α) έχει τη μορφή ανώνυμης εταιρείας ή εταιρείας περιορισμένης ευθύνης ή ιδιωτικής κεφαλαιουχικής εταιρείας (Ι.Κ.Ε.) με εταιρικό κεφάλαιο τουλάχιστον εξήντα χιλιάδων (60.000) ευρώ ή είναι Ε.Κοιν. με συνεταιριστικό κεφάλαιο τουλάχιστον εξήντα χιλιάδων (60.000) ευρώ

(β) διαθέτει οργανωτική και διοικητική δομή κατάλληλες να εξασφαλίσουν την αξιόπιστη, συνετή και χρηστή άσκηση δραστηριότητας Εκπροσώπησης, σύμφωνα με τα οριζόμενα στον Κανονισμό Αδειών Σωρευτικής Εκπροσώπησης και

(γ) έχει την αναγκαία χρηματοοικονομική ευρωστία και φερεγγυότητα, η οποία αποδεικνύεται από τα στοιχεία της αίτησης, σύμφωνα με τον Κανονισμό Αδειών.

**➢ Τροποποίηση του άρθρου 135 «Κανονισμός Αδειών» του ν. 4001/2011**

Στην περίπτωση (α) της παραγράφου 1 του άρθρου 135 μετά τη φράση «*και προμήθειας θερμικής ενέργειας*» προστίθεται η φράση και «*Σωρευτικής Εκπροσώπησης παραγωγών και καταναλωτών ηλεκτρικής ενέργειας*» και ειδικότερα το εν λόγω χωρίο της παραγράφου 1 διαμορφώνεται ως εξής:

1. […] α) Το περιεχόμενο της αιτήσεως, τα υποβαλλόμενα δικαιολογητικά και στοιχεία για τη χορήγηση των αδειών παραγωγής, κυριότητας και διαχείρισης Συστήματος Μεταφοράς, προμήθειας και εμπορίας ηλεκτρικής ενέργειας, παραγωγής, διανομής και προμήθειας θερμικής ενέργειας, και «*Σωρευτικής Εκπροσώπησης παραγωγών και καταναλωτών ηλεκτρικής ενέργειας*» […].

1. Όπως αυτό περιγράφεται στο κείμενο της ΑΔΜΗΕ Α.Ε., με τίτλο «Αρχικός Σχεδιασμός Συμμετοχής των Χαρτοφυλακίων Κατανεμόμενου Φορτίου στην Αγορά Εξισορρόπησης», το οποίο τέθηκε σε δημόσια διαβούλευση τον Σεπτέμβριο του έτους 2020 (<https://www.admie.gr/nea/diaboyleyseis/dimosia-diaboyleysi-arhikos-shediasmos-symmetohis-ton-hartofylakion-katanemomenoy>). [↑](#footnote-ref-1)